DA Den Europæiske Unions Tidende C 45/21

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 45/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»NATIVE SHETLAND ORGANIC WOOL«

EF-Nr.: UK-PDO-0005-0737-19.01.2009

BGB ( ) BOB ( X )

1. Betegnelse:

»Native Shetland Organic Wool«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 3.6 — Uld

3.2. Beskrivelse af produktet med betegnelsen i punkt 1:

Native Shetland Organic Wool skal hidrøre fra renavlede shetlandsfår, der holdes på økologiske enheder på Shetlandsøerne i henhold til økologiske standarder. Hårbeklædningens vægt ligger mellem 1 og 2 kg. Hårbeklædningens farve varierer fra hvid til en vifte af naturlige farver fra sort over brun til grå.

Fårene holdes på højdedrag inden for det afgrænsede geografiske område, og de klippes mellem juli og august. Klipningen kan udføres med mekanisk afklipning, håndklipning eller ved »rooing« — plukning med fingrene.

Forarbejdningsfaser — udføres i overensstemmelse med Global Organic Textile Standard.

— affedtning— uldvask er et afgørende første skridt i fremstillingen af en vare af høj kvalitet. Ulden underkastes enten en kort eller en lang vaskecyklus ved nøje regulerede temperaturer i intervallet 20-25°

— plukning og separation— uldfibrene plukkes og separeres efterfølgende for at skille de fine fibre fra de grove og fjerne eventuelt tilbageværende vegetabilsk materiale såsom hø og frø

— kartning— kartemaskinen er hjertet i fiberspinderiet. Den omdanner en tilfældig masse af fibre til et kontinuerligt væv enten for at danne en »måtte« til filtfremstilling eller for at samle dem, så de danner »stapelfibre«

— spinding— et spindingssystem består af to dele: stapelfibre trækkes og tvindes med henblik på at fremstille garn af forskellige typer med hensyn til vægt og tråde. Garn oplægges på koniske spoler, hvorfra det kan vindes op til nøgler eller fed

— filtfremstilling— en filtmaskine fremstiller filtplader eller »måtter« af løse fibre. Maskinens overdel flotterer, for at der kan benyttes forskellige fibertykkelser og derved fremstilles filtplader (batts), idet våde fibre vibreres under tryk for at indfiltre dem.

De fremstillede varer omfatter garn i nøgler eller fed og filt i plader eller »batts«.

Ulden har enestående egenskaber. Den kendetegnes ved sin blødhed, styrke, elasticitet og isolerende kvaliteter. Dens »stapel«-profil kendetegnes ved flere tommer lange »dækhår« og en meget fin underuld. Ulden har en gennemsnitlig stapellængde på 5-10 cm, og uldfiberdiameteren er gennemsnitligt 29,9 my.

Beskrivelse Gns. stapellængde Gns. tykkelsesmåling (uldfiberdiameter) Kvalitet Farve Vægt Shetland White 5-10 cm 29,9 blød & silkeagtig hvid 1-2 kg Shetland Moorit 5-10 cm 29,9 blød & silkeagtig brun 1-2 kg Shetland Fawn 5-10 cm 29,9 blød & silkeagtig lysebrun 1-2 kg Shetland Grey 5-10 cm 29,9 blød & silkeagtig grå 1-2 kg Shetland Black 5-10 cm 29,9 blød & silkeagtig sort 1-2 kg

Det har en unik kvalitet, hvilket hidrører fra den kombinerede virkning af dets blødhed, styrke og elasticitet. Denne elasticitet skabes af den særlige shetlandske krempning og ombukkede fiberkanter (der ikke er så tæt som eksempelvis merinould).

Shetlandsuldens naturlige grundfarver er hvid, »moorit« (rødbrun), lysebrun, mørkegrå og shetlandssort (mørkebrun). Shetlandsfår har ofte karakteristiske, naturlige kropsaftegninger. Dette kan give mange nuancer af naturlige farver inden for én og samme hårbeklædning. Shetlandsuld er blandt de blødeste, der findes. Det kan spindes og laves til tråd i forskellige garntykkelser med henblik på vævning og strikning.

I forbindelse med denne ansøgning defineres uld, der fremstilles på Shetlandsøerne, som uld fra den hjemmehørende shetlandsrace, hvilket afspejles i det navn, som søges beskyttet. Ansøgerne anerkender, at der også fremstilles økologisk uld af shetlandsracen uden for det afgrænsede område.

3.3. Råvarer:

Native Shetland Organic Wool skal hidrøre fra renavlede shetlandsfår, der holdes på økologiske enheder på Shetlandsøerne i henhold til økologiske standarder. Den forarbejdede uld skal være certificeret efter Global Organic Textile Standard.

3.4. Foder (kun for produkter af animalsk oprindelse):

Ikke relevant

3.5. Specifikke etaper af produktionen, som skal finde sted i det afgrænsede geografiske område:

Native Shetland Organic Wool skal hidrøre fra renavlede shetlandsfår, der holdes i henhold til økologiske standarder på Shetlandsøerne. Forarbejdningen, der går forud for garnfremstillingen, skal også udføres på øerne. Denne omfatter:

— affedtning

— plukning

— separation

— kartning

— spinding

— filtfremstilling.

Når garnet er fremstillet, kan det efterfølgende sælges på øerne eller andetsteds med henblik på videre erhvervsmæssig forarbejdning eller privat brug.

3.6. Særlige regler vedrørende udskæring, rivning, emballering osv.:

Ikke relevant

3.7. Specifikke mærkningsregler

Foruden EU's symbol for beskyttede oprindelsesbetegnelser må der i forbindelse med mærkningen af Native Shetland Wool også benyttes andre symboler eller logoer, herunder fra private certificeringsordninger, som varen er kvalificeret til, på betingelse af, at forbrugerne ikke vildledes.

Native Shetland Wool beskyttes efter Unionens gældende regler, men anvendelsen af udtryk som »Shetland wool« og »Shetland organic wool«, der betegner en vare, som er fremstillet af råvarer fra denne race, men som ikke hidrører fra det geografiske område, er ikke i modstrid med betingelserne for registrering af den beskyttede oprindelsesbetegnelse Native Shetland Wool.

4. Præcis afgrænsning af det geografiske område:

Shetlandsøerne.

5. Tilknytning til det geografiske område:

5.1. Det geografiske områdes egenart:

Hjemmehørende økologiske shetlandsfår findes udelukkende på økologiske enheder på Shetlandsøerne. Klimaet på Shetlandsøerne er meget barskt, og jordbundsbeskaffenheden er generelt meget ringe. På den baggrund har shetlandsfår i mindst 5 000 år udviklet sig til at klare de særlige levevilkår. Dette særlige klima og miljø har affødt en fårerace, som lever på uopdyrkede bakker og øer. De græsser på lynghederne i indlandet, på kystnære græsenge og på de mange småøer langs kysten.

5.2. Produktets egenart:

Den unikke fåreuld kendetegnes ved sin blødhed, styrke, elasticitet og isolerende egenskaber. I dens stapel kombineres lange dækhår (der beskytter mod de meget store nedbørsmængder) og en meget fin underuld, der skærmer dyret mod den kraftige vind. Kun meget få garn, der produceres af 100 % uldfiber, indeholder de særlige kendetegn, der skaber denne bløde kvalitet i et sådant letvægtsgarn. Den særlige krempning i uldens råfibre giver garnet en tydelig elasticitet.

Denne særlige fiber er efterspurgt overalt i samfundet. Fibrene har en glimrende isoleringsevne og er blevet anvendt til mange berømte ekspeditioner til polerne og Himalaya på grund af deres varmeisolerende egenskaber.

5.3. Årsagssammenhængen mellem det geografiske område og produktets særlige egenskaber, omdømme eller andre kendetegn:

Shetlandsfår er blevet værdsat for deres meget fine uld i en lang periode. De danner grundlaget for en betydelig tekstilindustri på Shetlandsøerne. Ulden kan, hvad finhed angår, sammenlignes med Merino, og dens værdi har længe været anerkendt. Native Shetland Organic Wool's kvalitet og særlige kendetegn hidrører fra den naturlige udvikling af den hjemmehørende art som følge af tilpasningen til de fremherskende geografiske forhold på Shetlandsøerne.

Hårbeklædning, knogler og fåreskind blev udnyttet som råvarer til fremstilling af mange genstande, som var nødvendige for at overleve. Bensplinter og småredskaber, der er fundet på bopladser fra jernalderen til det 13. århundrede, bekræfter, at man altid har holdt får på Shetlandsøerne. Bosættere fra Norge medbragte deres egne fåreracer i det 9. århundrede for at skaffe mælk, kød og indmad til fødevarer. I deres isolation på Shetland udviklede alle fårene sig til én anerkendt ø-race, shetlandsfåret, der er kendt som kilden til shetlandsuld. I 1790 blev shetlandsulds usædvanlige kvaliteter »opdaget« af resten af Skotland, da prøver blev bragt til Edinburgh og modtaget med begejstring. Society of British Wool blev dannet på det tidspunkt for at forbedre standarderne for fåreavl og uldfremstilling.

I dag opfylder de mange naturlige farver i shetlandshårbeklædning og -garn den aktuelle markedsefterspørgsel efter økologiske garn, hvortil der ikke er anvendt kemiske farvestoffer. Shetlandsuld indtager en meget stabil markedsposition på mange eksportmarkeder på grund af dens unikke egenskaber.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

http://www.defra.gov.uk/foodfarm/food/industry/regional/foodname/products/documents/shetland-organic-wool.pdf

(1) EUT L 93 af 31.3.2006, s. 12.